24.3.2022 г.
BG
Официален вестник на Европейския съюз
C 132/81 Сряда, 6 октомври 2021 r.
72. насърчава двете страни да обменят най-добри регулаторни практики; настоятелно призовава ЕС и САЩ да продължат преговорите, които водят, относно оценката на съответствието, за да премахнат тежките от финансова гледна точка нетарифни бариери; подчертава, че е важно и за двете страни да съгласуват и ръководят коалиция от партньори със сходни възгледи, така че международните организации по стандартизация да използват в по-голяма степен трансатлантическите стандарти; 73. призовава и двете страни да използват търговията като средство за борба с изменението на климата и за постигане на сближаване във възходяща посока; във връзка с това настоятелно призовава двете страни да си сътрудничат по отношение на ценообразуването на въглеродните емисии и по-специално да координират разработването на механизъм за корекция на въглеродните емисии на границите, както и относно ефективни мерки срещу незаконната търговия с оръжие и за повишаване на прозрачността и отчетността на търговията с оръжие, включително износа на оръжие от САЩ и от държавите — членки на ЕС; 74. призовава САЩ и ЕС да работят заедно за глобален корпоративен данък в рамките на ОИСР, като приветства по-специално споразумението, постигнато от държавите от Г-7 относно глобалната данъчна реформа, и подчертава споразумението за минимална ставка на корпоративния данък в световен мащаб от най-малко 15 %, и ги призовава да си сътрудничат в борбата с измамните и вредните търговски практики; 75. подчертава, че по-силните търговски и икономически партньори допринасят за по-силни съюзи; приветства усилията на двете страни да направят своите вериги на доставки по-устойчиви на сътресения, особено по отношение на суровините от изключителна важност; 76. призовава за засилено сътрудничество между ЕС и САЩ в Арктика, като се има предвид отварянето на нови плавателни маршрути и евентуалната наличност на природни ресурси поради изменението на климата и като се вземе предвид нарастващият икономически интерес към Арктика от страна на други държави, като например Китай; призовава Комисията също да разгледа тези възможности и предизвикателства в предстоящата си стратегия за Арктика; 77. призовава Комисията, като обща практика, да демонстрира прозрачност в сътрудничеството си със Съединените щати, наред с другото, като публикува всички предложения, изпратени до Съединените щати, както и като гарантира участието на Парламента и гражданското общество в разработването на тези предложения, така че да се повиши доверието на потребителите и на гражданите; Да посрещнем заедно предизвикателствата в областта на сигурността и отбраната 78. подчертава, че трансатлантическият алианс продължава да бъде от основно значение за сигурността и стабилността на Европейския континент, тъй като НАТО е основата на колективната отбрана на Европа и е стълб от ключово значение за европейската сигурност; отново потвърждава също така, че съюзниците и партньорите на НАТО, както и Европейският съюз съвместно трябва да направят повече, за да отговорят на справедливите очаквания като надежден и равнопоставен трансатлантически партньор, който е в състояние и желае да се защитава и да управлява кризи в съседните си държави, като същевременно поема водеща роля, когато е необходимо, но в тясна координация със САЩ; подкрепя възстановяването на баланса на отговорностите в трансатлантическите отношения в сферата на сигурността чрез насърчаване на по-голяма самостоятелност на държавите — членки на ЕС, по въпросите на отбраната като начин за намаляване на тежестта върху САЩ, както и по начин, който ще създаде полезни взаимодействия между членството в НАТО и способностите на ЕС за отбрана; подчертава, че сътрудничеството между ЕС и НАТО се основава на 74 съвместно договорени действия в конкретни области; припомня, че двете организации имат различни задачи и приоритети, като НАТО отговаря за колективната териториална отбрана на своите членове, а ЕС се стреми към военно управление на кризи в чужбина, с потенциал за по-нататъшен диалог и сътрудничество по предизвикателствата пред сигурността и стратегическо партньорство, изградено върху обща подкрепа за демокрацията, свободата и насърчаването на мира като основни ценности; подчертава, че по-задълбоченото сътрудничество, обединяването и споделянето, както и един ефикасен и прозрачен европейски сектор на отбраната укрепват също така способностите, които са на разположение за НАТО; подчертава, че създаването на силна промишлена база на ЕС и по-силен военен капацитет на равнището на ЕС, както и инвестирането във военна мобилност и оперативна съвместимост не само ще засили ЕС, но в същото време ще засили трансатлантическия алианс и ще окаже синергичен ефект върху ролята и значението на ЕС и неговите държави членки в НАТО; поради това изразява пълната си ангажираност с европейските инициативи в областта на отбраната, по-специално Европейския фонд за отбрана, ПСС и Европейския механизъм за подкрепа на мира, наред с другото; подчертава, че трансатлантическото партньорство може да бъде успешно само ако всички държави членки изпълняват своите ангажименти, включително обещанията за инвестиции в областта на отбраната, и си оказват взаимна подкрепа и се стремят към по-балансирано споделяне на тежестта; подчертава, че е необходимо всички съюзници да направят финансови инвестиции в разработването, придобиването и поддържането на капацитета, от който НАТО се нуждае, за да защитава своите граждани; посочва също така текущия процес на разработване на стратегическия компас на ЕС, който ще бъде важен крайъгълен камък за укрепване на европейското сътрудничество в областта на отбраната и сигурността, и подчертава, че стратегическият компас следва да бъде тясно свързан с разработването на стратегическата концепция на НАТО, и изразява убеждението си, че тези паралелни процеси предоставят уникалната възможност за значителен напредък и подновяване на трансатлантическото партньорство в областта на политиката и сигурността и за привеждането му в състояние да се справя с текущите глобални предизвикателства, пред които са изправени както ЕС, така и САЩ; подчертава, че стремежът към европейска стратегическа автономност по никакъв начин не застрашава НАТО, а я допълва; призовава за сключването на административно споразумение между Европейската агенция по отбрана и Съединените щати и приветства ангажимента на ЕС и САЩ, както е отразено в изявлението, направено в края на срещата на високо равнище между ЕС и САЩ на 15 юни 2021 г., за започване на обсъждания във възможно най-кратък срок; насърчава създаването между САЩ, ЕС и Обединеното кралство на процеси за координиране на външната политика и политиката за сигурност и отбрана;